Hvordan identifisere avfallet 

– trinnvis fremgangsmåte

1. Identifiser kilden/bransjen/prosessen som genererer avfallet i kapittel 01 til 12 eller 17 til 20, og finn avfallets sekssifrede kode (bortsett fra koder som ender på 99 i disse kapitlene). En virksomhet kan være nødt til å klassifisere sine avfallstyper i flere kapitler. Eksempelvis kan en bilfabrikant finne sitt avfall oppført i kapittel 08 (avfall fra anvendelse av maling og lakk), kapittel 11 (uorganisk avfall som inneholder metaller fra overflatebehandling av metall) og kapittel 12 (avfall fra forming og overflatebearbeiding av metall), avhengig av hvor i prosessen avfallet ble generert. Merk at separat innsamlet emballasjeavfall (herunder blandinger av forskjellige emballasjematerialer) klassifiseres i 15 01 og ikke i 20 01.

2. Dersom man ikke finner en passende avfallskode i kapittel 01 til 12 eller 17 til 20, søker man i kapitlene 13, 14 og 15.

3. Dersom ingen av disse kodene kan brukes, identifiseres avfallet i henhold til kapittel 16.

4. Er avfallet ikke oppført i kapittel 16 brukes kode 99 (avfall ikke spesifisert andre steder) under det avsnittet i Avfallslista som best passer til aktiviteten som ble identifisert under trinn 1.

